paragraph_text: Obilježavanje brodova znakovima i simbolima kao pretečama današnjih zastava bilo je poznato od davnina. Običaj isticanja zastave ili drugih obilježja na brodovima bio je već rasprostranjen u starih civilizacija, stoga su vjerojatno takva obilježja bila znak identifikacije i pripadnosti broda. Zastave od tkanine rabili su Kinezi oko 1000 godina prije naše ere, a na egipatskim i grčkim brodovima oznake su isticane na jedrima, što je bio svojevrsni signal raspoznavanja, jer su bile uočljive iz daljine. Takav način označavanja pripadnosti na jedrima održao se gotovo do kraja srednjeg vijeka. Usporedno s ovakvim označavanjem brodova pojavljuju se i zastave kao oznake državne pripadnosti. Ipak, zastave su kao obilježje i oznaka pripadnosti sporo dobivale mjesto na brodovima. Tek uspostavljanjem stalnih ratnih mornarica zastave poprimaju značenje isticanja državnog suvereniteta. U mornarice se uvode tek od 15. stoljeća.